春日雜興十五首  其九
作者：華鎮
朝代：宋

paragraphs: 東郊接南陌，芳樹繚脩隄。
疏雨斂輕埃，十里平如坻。
雲日弄晴陰，烟花淡低迷。
往來多騕褭，躑躅赴東西。
紫騮連錢花，青驄碧玉蹄。
軒頭剝秋兔，闊臆竦鳴雞。
金鑣響玲瓏，玉校光高低。
促韁合組繡，脩策琢玻瓈。
顧影斂逸足，迎風鬰長嘶。
不逢王武子，與解錦障泥。